Polisie waarsku ná talle rooftogteArgieffoto: SAPD Die polisie in KwaMashu het alle Uber- en metertaxibestuurders gewaarsku teen rowers wat voorgee om kliënte te wees in die omgewing. Kol. Thembeka Mbhele, woordvoerder van die polisie, het gesê dié waarskuwing kom ná verskeie rooftogte aangemeld is waar misdadigers voorgegee het dat hulle kliënte is en by restaurante, nagklubs of ander plekke opgetel wil word. “Die verdagtes sal wapens op die bestuurders rig en al hul besittings en motors steel,” het Mbhele gesê. Mbhele sê ’n 41-jarige bestuurder is op 31 Desember omstreeks 22:15 beroof toe hy ’n kliënt gaan aflaai het wat net ’n klein hoeveelheid van die fooi betaal het. “Die persoon het vir hom gesê hy moet wag op iemand wat die volle bedrag sal betaal. Daar is toe ’n wapen op hom gerig en hy is van kontant en twee selfone beroof.” In ŉ tweede onverwante voorval is ŉ 24-jarige bestuurder Maandag omstreeks 23:20 gekontak om ŉ passasier in Phoenix in KwaMashu te gaan optel. “Toe hulle by die bestemming aankom het die verdagte ŉ vuurwapen uitgeruk en dit op die bestuurder gerig. ŉ Tweede verdagte het die toneel genader en ŉ selfoon geëis. Hulle het kontant gesteel en die man is gedwing om in die motor se kattebak te klim.” ŉ Saak van rooftog word ondersoek.